‘n Tyd om aan te vul | Net nog 'n paar gedagtes
← My eie stukkie paradys
In die Hoëveld →
‘n Tyd om aan te vul
Posted on Maart 28, 2015 by Maree Clarkson
‘n Week sonder kreatiwiteit – nee, langer as ‘n week… en die snaakse ding is dat ek eintlik verbaas is dat ek nie skuldig voel daaroor nie. Met ‘kreatiwiteit’ bedoel ek skets en skilder. Gewoonlik voel ek ongemaklik, al asof iets kortkom, as ek vir ‘n paar dae nie geskilder of geteken het nie. Hierdie keer is dit anders – ‘n stilte het sommer net neer gedaal…
Ek het vir die afgelope twee jaar elke dag van my lewe iets geskilder, al was dit net ‘n klein sketsie in een van my skets-joernale. Dit was soos tande borsel en iets wat ek verskriklik geniet. Maar oor die afgelope paar weke het my gedagtes, en hande, in ander rigtings begin beweeg – bietjie aandag gegee aan my huis se dekor; die tuin, wat ‘n hele winter verwaarloos was, begin opgeknap; klein instandhoudingstakies wat lank verwaarloos was, weer aangepak en van my te-doen-lysie afgeskraap.
Ek maak ook gebruik van hierdie ‘stil’ gevoel wat oor my gedaal het om weer my yoga te beoefen, ook iets wat in die slag gebly het die afgelope twee jaar. ‘n Jaar of twee terug het ek gereeld elke oggend gemediteer en ek het onlangs besef hoe baie ek dit mis. So, vyf-uur in die oggend is my spesiale stil tyd, wanneer ek siel en liggaam bymekaar skraap en ontslae raak van enige lastige pla-gevoelens.
‘n Ander voorliefde van myne was om te skryf. Briewe te skryf. In my Joernale te skryf. Deurdat ek so baie tyd voor die rekenaar en op die internet deurbring, het hierdie genotjie my begin ontglip. Mens praat met al jou vriende en familie op FaceBook en op Skype, gesels met almal in hul blogs en stuur boodskappe met jou Blackberry. Oor die afgelope paar weke het ek weer begin om briewe te skryf, meesal aan my klein kinders, en hulle dink seker hul ouma is van haar sinne beroof! Maar ek kannie vir jou sê watse heerlike genot dit is om weer ‘n vulpen vas te hou en toe voel hoe dit oor die papier gly nie!
Maar eintlik is al hierdie dinge ook maar ‘n tipe van kreatiwiteit – enige iets wat die siel streel is gaaf met my!
6 thoughts on “‘n Tyd om aan te vul”
September 30, 2013 om 12:30
En dis seker ook hoekom ek alles wat jy doen en deel so baie geniet Maree!! Briewe skryf met 'n vulpen is verseker ook iets wat ons moet koester en bewaar.
September 30, 2013 om 12:38
'n Groot saamstem Liz! Waarlik niks heerliker as 'n pen wat mooi skryf nie!
Maart 28, 2015 om 08:38
Kan ons ons posadresse stuur, sal so daarvan hou om my eie spesiale briefie te kry……… as die poskantoor werk! Ons is so geseend dat ons tyd en plek het om ons talente te kan uitleef, en te deel met ander……. dankie vir al jou deel!
Maart 30, 2015 om 03:48
My plesier Antionette, dankie vir die inloer! Ek het ‘n brief aan my kleindogter in Australies geskryf ‘n paar maande terug, sy gesê sy het geantwoord, ek wag nou nog vir die brief!
Maart 28, 2015 om 11:34
Jou laaste sin sê alles. Jy was beslis kreatief. 🙂
Maart 30, 2015 om 03:50
Baie dankie Toortsie, waardeer die inloer!